Mózes második könyve XCVI.

Az ember legfőbb célja
2Móz 36,7-38,31
Lekció: 
Hugh Latimerről, a később mártírhalált halt angol reformátorról jegyezték fel, hogy egyik alkalommal a reformáció hitelveivel egyet nem értő VIII. Henrik király előtt prédikált. Henriknek nagyon nem tetszett az igehirdető bátorsága és szókimondása, és azt parancsolta Latimernek, hogy a következő vasárnap ismét prédikáljon, és kérjen elnézést prédikációjának keménységéért. Következő vasárnap Latimer, miután felolvasta az igerészt, így kezdte igehirdetését:

„Hugh Latimer, tudod, hogy ki előtt kell ezen a napon beszélned? A nagy és hatalmas uralkodó, a legkiválóbb királyi fenség előtt, aki elveheti életedet, ha megbántod őt. Éppen ezért, figyelj, hogy ne mondj egy szót sem, amely ne tetszene neki. De azután gondold meg jól, Hugh, hogy nem tudod-e, honnan jössz, Kinek az üzenetét hordozod? A nagy és hatalmas Istentől, aki mindenütt jelen van, aki figyeli minden útadat, és aki lelkedet a pokolra képes vetni! Éppen ezért, figyelj, hogy az Ő üzenetét hűségesen add át.” 

Majd ezután ugyanazt az igehirdetést mondta el, mint az előző vasárnap – a feljegyzések szerint jóval nagyobb buzgalommal és erővel.
1. Isten nem mesekönyvet, hanem szerelési útmutatást ad
Hasonló helyzetben vagyunk most Mózes második könyvénél: mintha ugyanazt a prédikációt hallanánk! Nemrég fejeztük be a szent sátorról szóló hosszú fejezetek tanulmányozását, és most újra a szent sátorról olvasunk. Mózes szinte szó szerint megismétli a korábban elhangzottakat. A szőnyegekről, kárpitokról, reteszrudakról és oszloptalapzatokról szóló beszámolót újra olvassuk. Minden bizonnyal felmerül bennünk a kérdés: miért? Mi értelme van kétszer is elmondani e speciális, a mi életünkhöz látszólag kevés hatással bíró részeket? 
Lényegében egyetlen nagy különbség van a 25-30. és a 36-39. fejezetek között: az egyik a tervet, a másik a megvalósulást írja le. Isten először elmondja az akaratát a szent sátorral kapcsolatban, majd utána leírja, hogy mindez szó szerint végbe ment. Vagyis amit Isten mond, azt komolyan gondolja. Amit parancsol, annak teljes megvalósítását számon kéri. Mózesnek megmutatta a szent sátor utolsó kis részletét is, és most azt olvassuk, hogy mindent, az utolsó horgocskáig úgy hajtottak végre, ahogy korábban elhangzott.
Miért fontos ez? Azért, mert azt mutatja, hogy amit Isten mond, azt komolyan gondolja. Isten a Szentírásban nem egy mesekönyvet ad nekünk, amelyben szép történetek, gondolatok, utópiák szerepelnek, és amit az olvasás után behajtunk, és felsóhajtunk: „Bárcsak igaz lenne!” Nem, Isten szava a Szentírásban sokkal inkább szerelési útmutatás, amely szembesít minket Isten akaratával, és amely most, ma is szól hozzánk: megvalósítjuk-e Isten parancsát? Építjük-e Isten akaratát, mint az izraeliták?
2. A hajlék épülése az üdvtörténelem során

Ehhez azonban fontos látni, hogy mit is jelent Isten hajlékát építeni. Mire szolgált a hajlék? Isten lakhelye volt. A cél olyan lakhely építése, amely méltó Istenhez, ahol Isten jól érzi magát. Látnunk kell, hogy az üdvtörténelem során a sátor építésének három nagy fázisa volt.
Az Ószövetség. Az Ószövetségben Isten hajléka egy fizikai hely volt: előbb a szent sátor, majd a Templom. Isten ezen a fizikai helyen az Ő teljesebb dicsőségével és fenségével lakozott. A hajlék és annak tárgyai Istenről beszéltek, a Zsidó levél azt mondja, hogy a „mennyei dolgok képmása és árnyéka volt”. Mondhatnánk az, hogy a hajlék Izráel illusztrált képeskönyve volt Istenről és az evangéliumról. Fő funkciója az volt, hogy előremutasson a megígért Közbenjáróra és Főpapra, a Megváltóra, Jézus Krisztusra.
Krisztus. Amikor azonban az idő teljessége eljött, Isten hajléka új formát öltött. János evangéliuma a következőképpen mondja ezt el: „Az Ige testté lett, és közöttünk sátorozott, és láttuk az ő dicsőségét, mint az Atya egyszülöttjének dicsőségét, aki teljes volt kegyelemmel és igazsággal.” (Jn 1,14). Krisztus hasonlóan így beszél magáról: 
„19Jézus így válaszolt nekik: Romboljátok le ezt a templomot, és három nap alatt felépítem. 20Azt mondták a zsidók: Negyvenhat esztendeig épült ez a templom, és te három nap alatt felépíted? 21Ő pedig testének templomáról mondta ezt.” (Jn 2,19-21)

Jézus Krisztusban lett teljessé Isten köztünk való lakása. Őbenne lakik az istenség egész teljessége testileg (Kol 2,9). Ő Isten valóságos képmása. Ő nemcsak beszélt Istenről, mint a sátor, hanem maga volt Isten. Benne láthatjuk legteljesebben Isten jellemét, minden tökéletességét, igazságát és kegyelmét. Krisztus azért jött, hogy elvégezze a megváltás munkáját, és betöltse mindazt, amiről a szent sátor és templom beszélt.
Az egyház. Ám ezután még nem ér véget a történet. Bár Krisztus volt Isten tökéletes hajléka, de Isten terve több az emberrel. Isten azt akarja, hogy mi, a keresztyén gyülekezet legyünk Isten hajléka: „[Krisztusban] ti is együtt épültök a Lélek által Isten hajlékává.” (Ef 2,22) Vagyis az Ószövetséghez képest az Újszövetségben Isten hajléka nem egy fizikai hely, nem egy templom, hanem egy lelki hely, a hívők közössége, akiknek feladata az, hogy egyre inkább Krisztushoz hasonlóvá váljanak.
Mindezt azért fontos látni, hogy megértsük a feladatunkat a mostani korban. Figyelmen kívül hagyhatjuk a szent sátrat, mondva, hogy nem vonatkozik ránk? Figyelmen kívül hagyhatjuk, hogy Isten kétszer is beszél a sátorról: először a tervről, majd a megvalósításról? Dehogy! Kedves budapesti gyülekezet, amilyen komolyan kellett venni a zsidóknak a reteszrudakról való rendelkezést, ugyanolyan komolyan kell venni ma is nekünk minden parancsot, amely Isten igéjében található. Olyan gyülekezetté kell válnunk, ami az Úr parancsa szerinti – olyan gyülekezetté, ahol Isten jól érzi magát.
Hadd hívjam fel a figyelmeteket egy versre: „Az összes ott dolgozó bölcs szívű férfi együtt készítette a hajlékot. Tíz szőnyegből nagy hozzáértéssel készítették.” (2Móz 36,7) E bölcs férfiak magatartása útmutatás nekünk is. Ők nem mertek akármilyen munkát végezni. Gondos, precíz munkát végeztek, mert precíz Istent szolgáltak. Mi a helyzet velünk, budapesti gyülekezet? Precíz-e a mi templomépítésünk? Odafigyelünk-e Isten parancsaira az gyülekezeti közösség építése terén?
Sajnos azt kell mondanom, hogy aligha. Jól érzi-e magát Isten abban a közösségben, ahol többen jelzik, hogy magányosak, és egyedül maradtak? Istenhez méltó-e gyülekezetünk, ha azt látom, hogy a gyülekezet sokszor elszigetelt csoportokra oszlik, és oly kevés a törődés azok iránt, akikkel nem gyakran érintkezek? Férfiak, mit szól Isten a ti életetekhez, akik számára sokszor a rendszeres csendesség és Istennel való kapcsolat ábránd, és nem valóság? Kedves budapesti gyülekezet, dicsérjük-e magunkat, ha annyira észrevehető a lustaság, langymelegség, szeretetlenség és világiasság körünkben? Nem dicsérem magunkat, inkább szégyenkezem.
Persze mondhatod: „könnyebb volt az Ószövetségben, amikor egy fizikai helyet kellett építeni! Ott csak követni kellett az utasítást, egyik lépést a másik után tenni, és kész? De ez a lelki építés sokkal nehezebb!” Nem gondolom, hogy akkor ne lehettek volna kifogások. Okoskodni mindig lehet az Úr parancsai felett. A zsidók is mondhatták: „ezüsttalpak helyett inkább aranytalpak illenének”, „a vörös szőnyeg helyett a sárga szebben mutatna!” Mégis azt látjuk, hogy magukat megtagadva hűen, precízen követték az Úr parancsát. Tehát ne keressünk kifogásokat, inkább álljunk meg önvizsgálattal, és azzal a szent akarattal, hogy „Urunk, a te parancsodat akarjuk követni mindenben! Urunk, olyan gyülekezet akarunk lenni, ami méltó Hozzád!”
3. Isten tökéletességei, amint azt a szent sátor mutatja
Hol kezdődik mindez? Úgy gondolom, ott, ha újra megértjük, hogy kicsoda az Isten, akinek hajlékává épülnünk kell. A szent sátor mindenekelőtt Isten tökéletességét mutatja. Miért fontos figyelni a legapróbb parancsokra is? Azért, mert ez az Isten kívánatos, csodálatos, és betölti a lelkünket.
1. Frigyláda. A szent sátor legfontosabb tárgya a frigyláda, amely azt a fő üzenetet közvetíti, hogy Isten szent. A szentség azt jelenti, hogy Isten más. Ő különbözik a világegyetem minden lényétől. Ő Isten, a végtelen, az önmagától való, a mindenható és mindenütt jelenvaló. Ő nem egy a haverjaid közül, vele nem viccelődhetsz, sem nem veheted könnyen. Közelében még az angyalok is eltakarják magukat, szavára megremeg a föld. Ő nem azért létezik, hogy téged szolgáljon, mint a pénz, a karrier vagy más bálványok. Épp ellenkezőleg, az Ő dicsőségéért létezik ez egész világegyetem? Gondolj bele, nem csodálatos egy ilyen Isten, aki végtelenül felettünk ál, akinek puszta hangja megremegtet?
2. Füstölőoltár. A frigyládához legközelebb az arany füstölőoltár állt. A füstölőoltár Isten másik jellemvonására mutat: Ő meghallgatja az imádságot, sőt gyönyörködik az Őt félők imádságában. Gondolkodj ezen is kicsit: nem csodálatos az az Isten, aki milliónyi imádságot meg tud hallgatni? Nem csodálatos az az Isten, aki nemcsak meghallgatja az imádságot, hanem az Ő jósága miatt meg is válaszolja gyermekeinek kérését? Nem enged egyet sem a földre hullni, nem szalaszt el egyetlen alkalmat sem, hogy jót tegyen az Övéi életében.
3. Szent kenyerek asztala. A füstölőoltárhoz közel állt a szent kenyerek asztala. Ez Isten gondviseléséről beszélt. Az asztal, és a rajta lévő, hétről-hétre cserélődő friss kenyerek azt üzenték a zsidóknak: Nálam mindent megtaláltok, amire szükségetek van! Nem örömteli dolog egy olyan egy olyan Istennek hajlékot építeni, aki bőkezűen és szemrehányás nélkül gondoskodik gyermekeiről? És nemcsak az ételről, ruházatról és lakásról, hanem a lelketekről is – annyira, hogy saját Fia életét sem kímélte, hogy a pokol kárhozatából a menny örök örömére váltson meg titeket. Ő az élet kenyere, boldog mindenki, aki részesülhet belőle.
4. Arany lámpatartó. A füstölőoltár másik oldalán állt az arany lámpatartó, amely hirdette: Isten a világosság. Egyedül Isten közelében láthatunk világosan, ismerhetjük fel Isten és a dolgok valódi értékét. Egyedül Isten közelében van az éltető fény: ha mi vagyunk a szőlővesszők, Ő a Nap, amely sugarait ránk bocsátja, hogy növekedhessünk, és édes gyümölcsöt hozhassunk. Akarnál-e közel lenni Istenhez, az élet és világosság forrásához?
5. A sátor. Mindezek a tárgyak a szent sátorban voltak. Azonban a sátor maga is beszélt Istenről. A sátor eltakarta az egyszerű izraelita szeme elől mindezeket a kincseket. A tárgyak ott voltak, de a nép azokat nem láthatta, hanem hinnie kellett, hogy azok ott vannak, ahogy Isten elmondta. Mert Istennek tetszett, hogy a hit kezei által adjon üdvösséget, és visszatartsa azt mindazoktól, akik saját maguk bölcsességében a szemüknek, és nem Istennek hisznek.
6. Áldozati oltár. A szent sátoron kívül állt a rézből készült áldozati oltár. Ez nem mást jelképezett, mint Isten szerető, hívó szavát a bűnöshöz: gyere hozzám, mert van megoldás! Az oltár volt az a hely, ahol a bűn miatt Istennel megromlott kapcsolatot helyre lehetetett állítani, ha a bűnös bűnbánó szívvel egy ártatlan állatot áldozott fel Istennek. Nem csodálatos egy olyan Isten közelében élni, aki nem kívánja a bűnös halálát, hanem saját Fiát kínálja áldozati Bárányul, hogy aki Benne hisz, ne haljon meg, és ne vesszen el?
7. Mosdómedence. Az oltár mellett állt a réz mosdómedence, amelyre a naponkénti megtisztulás miatt volt szükség. Ez újra bátorítás a visszaeső bűnösnek: ha egyszer megmosattál Jézus vérében, ha újjászülettél és keresztyénné lettél, akkor Isten azt is akarja, hogy tiszta is maradj. Még akkor is, ha újra vétkezel, Isten előtt mindig van újrakezdés, mindig van megtisztulás. Krisztus nem egy gyenge megváltó, aki csak egyszer tisztít meg, nem Ő a tökéletes Megváltó, aki ha tisztára mosott, azt a tisztaságot nem vesztheted el. Van-e még ilyen Isten?
4. Hogyan lehetünk olyan hajlék, ahol az Úr jól érzi magát?
Addig, amíg nem látjuk Istent kívánatosnak, nem fogunk semmi erőfeszítést tenni a hajlék építésében. Ám amikor gyönyörködünk Istenben, hirtelen mindent képesek vagyunk odaadni, hogy Isten a miénk lehessen. Ekkor, csakis ekkor leszünk képesek olyan hajlékot építeni, ahol Isten jól érzi magát.
Erről beszél a 38. fejezet egy csodálatos verse: „Elkészítette rézből a mosdómedencét és állványát is a szolgálattevő asszonyok fémtükreiből, akik a gyülekezet sátrának bejáratánál szoktak szolgálni.” (38,8) Ez a rövid vers nőkről és tükrökről szól. Amennyire közönséges dolog a tükör most, annyira értékes volt az ókorban. Különleges minőségű bronzot használtak hozzájuk, és a lehető legsimábbra kellett polírozni, hogy az arcképet a legpontosabban visszaadhassák. Az izraeli nők majdnem egész életükben rabszolgák voltak Egyiptomban – és a rabszolgáknak nem voltak tükreik. Talán erre vágytak egész életükben, és amikor megtörtént a kivonulás, és Isten kedvessé tette a népet az egyiptomiak szemében, akkor néhányan hozzájuthattak ilyen tükrökhöz. Ó, mennyire értékelhették, és milyen féltett kincsük lehetett! Segítségükkel szebbé tehették magukat. És mit olvasunk? Ezek az asszonyok önszántukból felajánlották drága tükreiket, hogy a mosdómedencék elkészülhessenek.
Valami csodálatos történt ezen a ponton. A nők, akik minden bizonnyal ugyanannyira el voltak foglalva kinézetükkel, adottságaikkal, külsejükkel, mint minden kor női, most féltett kincsüket, szépítőszerüket odaadják az Úrnak. Inkább kellett nekik a lelki jó, amit ezzel nyertek, mint az az előny, amit a tükör jelentett. Áldottak ezek az asszonyok, és mindenki, aki követi az ő nyomdokukat! Áldottak vagytok keresztyén nők, ha el tudjátok magatokat fogadni úgy, ahogy az ÚR teremtett, és a fizikai szépségnél fontosabb lesz a lelki szépség – ha Ő lesz mindenetek, akivel beteltek. 

Nem tudom, hogy voltak e férjeik ezeknek a nőknek. De ha voltak, áldottak voltak ők is, hogy túlláttak a külsőn, és olyan nőt választottak, akinek legnagyobb ékessége az Úrral betelő, alázatos, hálás, örömteli, önfeláldozó szív volt. Keresztyén férfiak, az ilyen igazgyöngyöket keressétek!

E nők magatartása mutatja azt, hogy milyennek kell lennünk, ha olyan hajlékot, olyan gyülekezetet akarunk építeni, amely az Úr tetszésére van. De hadd bontsam le ezt pár gyakorlati alkalmazásra.

8. Isten örül, ha felépítjük a frigyládát – azaz, ha féljük Őt, és komolyan vesszük, rettegjük a beszédeit. Igen, a napi csendességeidben, és igen az engedelmesség során.

9. Isten örül, ha felépítjük a füstölőoltárt – azaz, ha komolyan vesszük a könyörgést magunkért és másokért, és részt veszünk a közös gyülekezeti imaalkalmakon.
10. Isten örül, ha felépítjük a szent kenyerek asztalát – azaz, ha Tőle reméljük minden szükségünk betöltését, legyen szó munkáról, barátokról vagy társról.
11. Isten örül, ha felépítjük az arany lámpatartót – azaz, ha Isten világosságát hirdetjük hitetlen ismerőseinknek, vagyis buzgók vagyunk a kapcsolatteremtésben és evangelizálásban.

12. Isten örül, ha felépítjük a sátrat – azaz a hit emberei leszünk, nem látásban járunk, hanem Isten ígéretei többet jelentenek körülményeinknél, félelmeinknél, vágyainknál.
13. Isten örül, ha felépítjük az oltárt – azaz bizalmunkat az Ő szeretett Fiába vetjük, és Ő lesz a mindenünk. Nem akarunk emberi elismerést, hanem inkább azt, hogy vele beteljünk.
14. Isten örül, ha felépítjük a mosdómedencét – azaz komolyan vesszük a bűnbánatot, és nem múlik el nap, hogy Isten előtt ne kérnénk töredelmes szívvel, hogy mosson tisztára.
Kedves budapesti gyülekezet. Akarunk-e változni? Akarunk-e Istenért mindent otthagyni? Akarunk-e Neki kedves hajlékká épülni? Ámen.

